དུས་ཚོད་ལ་ཕྱིར་འདང་བྱེད་སྐབས།ང་རང་ལྷ་སར་ལས་ཀ་སྒྲུབ་པར་སླེབས་ཏེ་མི་ལོ་ལྔ་སོང་།མི་ལོ་ལྔའི་དུས་ཀྱི་བགྲོད་ལམ་ནང་།ངས་གཞུང་ལས་ཆེ་ཆུང་སྣ་མང་བསྒྲུབས་པའི་ནང་ནས།ལོ་རེའི་ཞོ་སྟོན་སྐབས་སུ་ཞིང་གྲོང་ཁག་ནས་ཕེབས་པའི་དམངས་ཁྲོད་ལྷ་མོ་ཚོགས་པར་ཞབས་ཞུ་བསྒྲུབ་རྒྱུ་དེ་སྤྲོ་སྣང་ཆེ་ཤོས་ཤིག་ཏུ་བརྩིས་བཞིན་ཡོད།ཞོ་སྟོན་དངོས་སུ་ཚུགས་སྐབས་ལས་ཀ་ཙག་ཙིག་དག་རིམ་པ་བཞིན་བསྒྲུབས་རྗེས།ངས་རེ་ལྟོས་ཆེ་ཤོས་བྱེད་ས་ཞིག་ནི་ལུས་སེམས་ལྷོད་པོར་ལྷ་མོའི་ལྟད་མོར་རོལ་རྒྱུ་དང་།དཔྱད་འདེམས་པ་རྒན་གྲས་བསྟན་འཛིན་ཚེ་རིང་ལགས་དང་།ཐུབ་བསྟན་ལགས།བྱམས་པ་ཆོས་རྒྱལ་ལགས་ལྟ་བུའི་པུས་འགྲམ་དུ་བསྡད་དེ་ཁོང་རྣམས་དང་གར་སྟེགས་ཐོག་གི་ལྷ་མོའི་འཁྲབ་སྟོན་སྐོར་གླེང་ཐུབ་ཐབས་བྱ་རྒྱུ་དེ་ཡིན།ཉེ་བའི་ལོ་ཤས་རིང་གི་འཁྲབ་སྟོན་སྤྱི་ལ་བལྟས་ཚེ་འཁྲབ་བཞུགས་ལྷ་མོ་བ་ཚོ་ཧུར་བརྩོན་ཆེ་བ་དང་།ཚོགས་པ་མང་ཆེ་བའི་འཁྲབ་གོས་ལ་དང་དོད་ཆེ་ཙམ་ཡོད་པ།འགྲན་བསྡུར་སྔོན་དུ་ནང་སྦྱོང་གང་དྲག་བྱས་ཡོད་སྟབས་འཁྲབ་སྟོན་སྐབས་འཁྲབ་འཛོལ་ཉུང་ཞིང་།ཉིན་འཁྱོངས་འཁྲབ་སྟོན་འགན་ལེན་ཐུབ་པ་ཤ་སྟག་ཏུ་མཐོང་།ཁོང་ཚོའི་སྙན་ཞིང་འཇེབས་པའི་ལྷ་མོའི་རྣམ་ཐར་དང་།མཛེས་ཞིང་བབ་ཆགས་པའི་ལྷ་མོའི་འཁྲབ་འཁྱེར།མི་སེམས་འགུལ་བའི་འཁྲབ་གཞུང་བཅས་ཀྱིས་རྒྱ་ཆེའི་གཟིགས་མོ་བ་ཀུན་ལ་ངོམ་པ་མེད་པའི་སྒྱུ་རྩལ་གྱི་ལོངས་སྤྱོད་སྦྱིན་པས་ཀུན་གྱི་དགའ་བསུའང་དཔགས་མེད་ཐོབ།དེས་ང་ཚོས་དུས་རྒྱུན་དུ་སྤོབས་པ་ཆེན་པོས་བརྗོད་པའི་བོད་ཀྱི་ལྷ་མོའི་ཡུན་རིང་བའི་ལོ་རྒྱུས་དང་།གསོན་ཉམས་ལྡན་པའི་ཚེ་སྲོགངོ་གནོང་མི་དགོས་པའི་སྒྱུ་རྩལ་གྱི་བདེན་ཁ་ར་འཕྲོད་ཐུབ་པ་མ་ཟད།དུས་རབས་ཉེར་གཅིག་གི་དེ་རིང་ཡང་།བོད་ཀྱི་དམངས་ཁྲོད་ལྷ་མོའི་སྒྱུ་རྩལ་སྲུང་སྐྱོབ་དང་།རྒྱུན་འཛིན་བྱུང་དང་འབྱུང་བཞིན་པའི་རྣམ་པ་ཡོངས་སུ་མངོན།འོན་ཀྱང་དེ་རིང་འདིར་ལྷ་མོ་ཚོགས་པ་ཁག་སོ་སོའི་དགེ་མཚན་དག་ས་བསྟོད་གནམ་བསྟོད་ཚུལ་དུ་ཞིབ་བཤད་བྱ་མ་དགོས་པར།ལོ་ཤས་ཀྱི་འཁྲབ་སྟོན་རིང་མཐོང་བའི་སྐྱོན་ཆ་འགའ་ཞིག་བརྗོད་རྒྱུ་གཙོ་བོར་བྱས་ནས་ཞུས་ན།